ประกาศคณะกรรมการกำกับกิจการพลังงาน เรื่อง การกำหนดหลักเกณฑ์ วิธีการ และเงื่อนไขการขอต่ออายุใบอนุญาต พ.ศ. 2551

ประกาศคณะกรรมการกำกับกิจการพลังงาน
ประกาศคณะกรรมการกำกับกิจการพลังงาน
เรื่อง การกำหนดหลักเกณฑ์
วิธีการ และเงื่อนไขการขอต่ออายุใบอนุญาต
พ.ศ. ๒๕๕๑
 

อาศัยอำนาจตามความในมาตรา
๕๔ วรรคสาม แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการกำกับกิจการพลังงานออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศคณะกรรมการกำกับกิจการพลังงาน
เรื่อง การกำหนดหลักเกณฑ์ วิธีการ และเงื่อนไขการขอต่ออายุใบอนุญาต พ.ศ. ๒๕๕๑

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในกรณีดังต่อไปนี้
ห้ามมิให้พนักงานเจ้าหน้าที่ต่ออายุใบอนุญาตให้ประกอบกิจการพลังงาน
(๑)
กรณีที่ผู้รับใบอนุญาตประกอบกิจการพลังงาน
ขาดคุณสมบัติตามระเบียบคณะกรรมการกำกับกิจการพลังงานที่ออกตามมาตรา ๕๐
(๒)
กรณีที่สถานประกอบกิจการพลังงานถูกสั่งพักใช้ใบอนุญาตในรอบหนึ่งปีรวมเป็นระยะเวลาเกินเก้าสิบวัน
ในกรณีที่ไม่มีเหตุตามวรรคหนึ่ง
และไม่มีเหตุอื่นตามที่บัญญัติไว้ในพระราชบัญญัติการประกอบกิจการพลังงาน พ.ศ. ๒๕๕๐
ให้พนักงานเจ้าหน้าที่ต่ออายุใบอนุญาตให้ประกอบกิจการพลังงาน

ข้อ ๔ ผู้รับใบอนุญาตผู้ใดประสงค์จะขอต่ออายุใบอนุญาต
ให้ยื่นคำขอต่ออายุใบอนุญาตตามแบบที่เลขาธิการกำหนด ณ สำนักงาน
หรือสำนักงานประจำเขต หรือทางไปรษณีย์ลงทะเบียนตอบรับ แล้วแต่กรณี
ก่อนวันที่ใบอนุญาตสิ้นอายุ
กรณีผู้ประสงค์จะยื่นคำขอตามวรรคหนึ่งผ่านระบบเครือข่ายคอมพิวเตอร์ของสำนักงานให้ดำเนินการตามหลักเกณฑ์
วิธีการ และแบบที่เลขาธิการกำหนด

ข้อ ๕ ในการพิจารณาคำขอต่ออายุใบอนุญาต
ให้นำระเบียบคณะกรรมการกำกับกิจการพลังงานที่ออกตามมาตรา ๕๐ มาใช้บังคับโดยอนุโลม

ข้อ ๖ หากคณะกรรมการพิจารณาอนุญาตให้ต่ออายุใบอนุญาต
ให้สำนักงานแจ้งผลการพิจารณาให้ผู้ยื่นคำขอทราบพร้อมทั้งระยะเวลาในการชำระค่าธรรมเนียม
เมื่อผู้ยื่นคำขอชำระค่าธรรมเนียมการต่ออายุใบอนุญาตภายในระยะเวลาที่กำหนดตามวรรคหนึ่งแล้วให้คณะกรรมการต่ออายุใบอนุญาตให้แก่ผู้ยื่นคำขอ
ในกรณีที่ผู้ยื่นคำขอไม่ชำระค่าธรรมเนียมภายในระยะเวลาที่กำหนด
ให้ถือว่าผู้ยื่นคำขอไม่ประสงค์จะต่ออายุใบอนุญาตและให้เลขาธิการสั่งจำหน่ายเรื่องออกจากระบบ
ค่าธรรมเนียมการต่ออายุใบอนุญาตให้เป็นไปตามอัตราที่คณะกรรมการกำหนด


ให้ไว้ ณ วันที่ ๔
ธันวาคม พ.ศ. ๒๕๕๑
ดิเรก ลาวัณย์ศิริ
ประธานกรรมการกำกับกิจการพลังงาน















ปริยานุช/จัดทำ
๑๓ มกราคม ๒๕๕๒

จุฑามาศ/ปรับปรุง
๒๙ พฤศจิกายน ๒๕๕๙






[๑] ราชกิจจานุเบกษา
เล่ม ๑๒๖/ตอนพิเศษ ๓ ง/หน้า ๕๔/๘ มกราคม ๒๕๕๒